Pep Guardiola jisfida lill-kritiċi dwar l-infiq ta' Man City fis-suq tat-trasferimenti Il-manager ta' Manchester City, Pep Guardiola, sfida lill-kritiċi biex joħorġu bl-evidenza jekk jemmnu li l-Blues qed jiksru r-regoli tal-Financial Fair Play. Tlettax-il xahar wara li l-Qorti tal-Arbitraġġ għall-Isport irrevokat il-projbizzjoni ta' sentejn fuq il-club mill-kompetizzjoni Ewropea talli kisru ir-regoli tal-FFP tal-Uefa qed jerġgħu jitqajmu mistoqsijiet dwar l-infiq tas-Citizens fis-suq tat-trasferimenti. Guardiola ddefenda s-somma rekord ta' £100 miljun li Manchester City ħallsu għall-firma tal-midfielder internazzjonali Ingli, Jack Grealish, mingħand Aston Villa. Il-manager Spanjol insista li l-ftehim kien possibbli minħabba l-bejgħ ta' players li kienu jammontaw għal £60 miljun matul l-aħħar 12-il xahar, inklużi l-£11-il miljun li rċevew mingħand Borussia Dortmund wara t-trasferiment ta' Jadon Sancho lejn Manchester United. Madankollu, b'Manchester City huma mifhuma li qed tħejju offerta li taqbeż is-somma li nefqu fuq Grealish – dik ta' £160 miljun – biex jippruvaw jipperswadu liċ-chairman ta' Tottenham, Daniel Levy, biex iħalli lil Harry Kane jingħaqad magħhom, Guardiola wieġeb għall-kritika tal-kontraparti tiegħu, Jurgen Klopp. Il-manager ta' Liverpool qal li l-club tiegħu ma jistax jiġi mqabbel ma' dak tas-City għax "ovvjament m'għandhomx limiti". Iżda Guardiola qal: "Għandna l-limitu minħabba l-FFP. Aħna qegħdin fuq l-istess paġna bħal kulħadd. Wara dan, kull club jiddeċiedi dak li jrid jagħmel. Kull staġun għaddejna l-kontrolli li hemm għal kulħadd. "Peró jekk xi ħadd jemmen li qed niksru r-regoli … nitolbu biex iġib il-provi!!"